Αβέβαιη η πορεία της Αμερικανικής οικονομίας - 2001-10-19
Πιθανή ύφεση της αμερικανικής οικονομίας, προβλέπει ο Λευκός Οίκος - Η Bethlehem Steel υποβάλει αίτηση για προστασία από χρεοκοπία - Πε
Αβέβαιη η πορεία της Αμερικανικής οικονομίας O διοικητής της Κεντρικής Τράπεζας της Αμερικής Αλαν Γκρηνσπαν λέει πως οι πρόσφατες τρομοκρατικές επιθέσεις στις Ηνωμένες Πολιτείες καθιστούν δύσκολες τις προβλέψεις σχετικά με την πορεία της αμερικανικής οικονομίας κατά τους επόμενους μήνες. Όπως μεταδίδει η Νανά Καπετανάκου της Φωνής της Αμερικής, μιλώντας αυτή τη βδομάδα σε μικτή επιτροπή του κονγκρέσσου, αρμόδια για οικονομικά θέματα ο κ. Γκρήνσπαν είπε πως η αμερικανική οικονομία μόλις άρχισε να συνέρχεται από την καθίζηση που υπέστη μετά από τις τρομοκρατικές επιθέσεις του περασμένου μήνα. Παράλληλα, όμως, δήλωσε πως μακροπρόθεσμα οι προοπτικές είναι καλές. Ο κ. Γκρηνσπαν δεν ανέφερε κατά πόσο η Φεντ θα μειώσει ξανά τα επιτόκιά της για την ενίσχυση της μεγαλύτερης οικονομίας του κόσμου, η οποία δεν κατάφερε να τονωθεί παρά τις συνεχείς περικοπές φέτος των δανειοδοτικών επιτοκίων της Κεντρικής Τράπεζας. Μιλώντας στην Καλιφόρνια πριν ν αναχωρήσει για την Ασία για συμμετοχή στη διάσκεψη κορυφής του Φόρουμ Οικονομικής Συνεργασίας Ασίας-Ειρηνικού, ο πρόεδρος Μπους δήλωσε πως παρόλο το πλήγμα που έχει δεχθεί η αμερικανική οικονομία οι βάσεις της είναι γερές γι αυτό πιστεύει πως θα συνεχισθεί να αναπτύσσεται. Η οικονομία των Ηνωμένων Πολιτειών βρισκόταν στο χαμηλότερο σημείο ανάπτυξης των τελευταίων οκτώ χρόνων ακόμα και πριν από τις επιθέσεις της ενδέκατης Σεπτεμβρίου στη Νέα Υόρκη και την Ουάσινγκτον. Πιθανή ύφεση της αμερικανικής οικονομίας, προβλέπει ο Λευκός Οίκος Ο κύριος οικονομικός Σύμβουλος του Λευκού Οίκου, Λώρενς Λίντσυ, παραδέχτηκε πως οι επιθέσεις του περασμένου μήνα θα ρίξουν κατά πάσα πιθανότητα την αμερικανική οικονομία σε ύφεση. Ο κ. Λίντσυ είπε πως προβλέπει ότι τα τελευταία στοιχεία, όταν θα ανακοινωθούν, θα δείξουν ότι η οικονομία των Ηνωμένων Πολιτειών είχε αρνητικό ρυθμό ανάπτυξης επί δύο συνεχή τρίμηνα. Να σημειωθεί πως έτσι ορίζεται το κατά πόσο η οικονομία βρίσκεται σε ύφεση ή όχι. Σχετικές δηλώσεις ο κ. Λίντσυ έκανε αυτή τη βδομάδα στη διάρκεια συνεδρίου που διοργανώθηκε από ομάδα επενδυτών. Η Bethlehem Steel υποβάλει αίτηση για προστασία από χρεοκοπία. Δημοσιογραφικές πληροφορίες αναφέρουν πως η μεγαλύτερη αμερικανική χαλυβουργική εταιρεία, η BETHLEHEΜ STEEL CORP. υπέβαλε αίτηση για προστασία από χρεοκοπία. Το πρακτορείο Μπλούμπεργκ μεταδίδει πως η εταιρεία αντιμετωπίζει τεράστια χρέη λόγω της μειωμένης ζήτησης των προϊόντων της και του ανταγωνισμού με τα φθηνότερα προϊόντα ξένων εταιρειών. Στην αίτησή της για προστασία από χρεοκοπία, την οποία υπέβαλε αυτή τη βδομάδα σε ειδικό δικαστήριο στη Νέα Υόρκη, η BETHLEHEM STEEL αναφέρει χρέος ύψους τεσσεράμισι δισεκατομμυρίων δολαρίων. Πιστεύεται πως τα τελευταία τρία χρόνια πάνω από δέκα αμερικανικές χαλυβουργικές εταιρείες βαδίζουν προς χρεοκοπία. Περικοπές στη Ζήμενς Η γνωστή γερμανική εταιρεία Ζήμενς ανακοίνωσε πως θα μειώσει το προσωπικό της κατά επτά χιλιάδες άτομα ανεβάζοντας στις 17 χιλιάδες τον αριθμό των υπαλλήλων που η εταιρεία απολύει φέτος. Η Ζήμενς λεει πως η νέα περικοπή προσωπικού θα γίνει σε μη κερδοφόρα δίκτυα τηλεπικοινωνιών και σε μονάδες της κινητής τηλεφωνίας και ότι με τον τρόπο αυτό θα εξοικονομήσει γύρω στα δύο δισεκατομμύρια δολάρια ετησίως. Τους πρώτους εννέα μήνες φέτος η Ζήμενς είχε απώλειες της τάξης των 350 εκατομμυρίων δολαρίων. Έπεσε ο πληθωρισμός σε χώρες της Ευρωπαϊκής Ένωσης Ο πληθωρισμός στις χώρες μέλη της Ευρωπαϊκής Ένωσης έπεσε στα δυόμισι τοις εκατό το Σεπτέμβριο λόγω της μείωσης των τιμών πετρελαίου. Έτσι αυξάνονται οι πιθανότητες να περικόψει σύντομα τα επιτόκιά της η Κεντρική Ευρωπαϊκή Τράπεζα για να ενισχυθεί ο ρυθμός οικονομικής ανάπτυξης στην Ευρωζώνη. Το πρακτορείο ειδήσεων Μπλουμπεργκ μεταδίδει πως στην ευρωζώνη έχασαν φέτος τη δουλειά τους γύρω στις διακόσες χιλιάδες άτομα και ότι η κεντρική τράπεζα πιθανόν να μειώσει το κόστος δανεισμού ξανά στο τέλος του χρόνου φέτος. Το χαμηλότερο πληθωρισμό τον έχει η Γαλλία, ενώ τον υψηλότερο η Ολλανδία. Μια ματιά στα κέρδη, ή τις απώλειες ορισμένων εταιρειών. Η Τζένεραλ Μότορς ανέφερε απώλεια 368 εκατομμυρίων δολαρίων το τρίτο τρίμηνο φέτος. Η μεγαλύτερη αυτοκινητοβιομηχανία στον κόσμο υποβάθμισε επίσης τις προβλέψεις για τα κέρδη της για το επόμενο τρίμηνο λόγω του ότι έχει μειώσει την παραγωγή της μετά από τις τρομοκρατικές επιθέσεις του περασμένου μήνα. Η εταιρεία Κολγκέητ Παλμολιβ, που κατασκευάζει προϊόντα καταναλωτή, λεει ότι οι πωλήσεις της στην περίοδο Ιουλίου-Σεπτεμβρίου αυξήθηκαν κατά επτά κόμμα έξη τοις εκατό, φθάνοντας τα 296 εκατομμύρια δολάρια. Η εταιρεία, που έχει την έδρα της στη Νέα Υόρκη, ανέφερε πως αυξήθηκαν οι πωλήσεις νέων προϊόντων της και περικόπηκαν τα έξοδά της. Τέλος τα κέρδη της φαρμακευτικής εταιρείας Ελάϊ- Λίλυ μειώθηκαν κατά το τρίτο τρίμηνο φέτος κατά 27 τοις εκατό, σε λίγο πιο πάνω από 571 εκατομμύρια δολλάρια. Η εταιρεία λέει πως έχασε τις μισές σχεδόν πωλήσεις της του αντικαταθλιπτικού φαρμάκου Προζάκ, γιατί τώρα το Πρόζακ παρασκευάζεται και από άλλες εταιρείες, που το πουλάνε σε μειωμένες τιμές.